Temeljem članka 37. Statuta Međimurske županije („Službeni glasnik Međimurske županije“ broj 26/10, 4/13, 6/13, 8/143, 6/14, 2/18 i 10/18 – pročišćeni tekst i 2/20) i članka 18. Poslovnika o načinu rada župana Međimurske županije („Službeni glasnik Međimurske županije“ broj 27/10), župan Međimurske županije dana 1. listopada 2020. godine donosi

**PRAVILNIK**

**o uvjetima stjecanja, o raspolaganju i**

**raspodjeli vlastitih prihoda školskih ustanova**

**kojima je osnivač Međimurska županija**

**PROČIŠĆENI TESKT**

Članak 1.

Ovim Pravilnikom utvrđuje se način i uvjeti stjecanja i raspoređivanja vlastitih prihoda školskih ustanova kojima je osnivač Međimurska županija, način i uvjeti korištenja sportskih dvorana i sportskih objekata na otvorenom prostoru, postupak za iznajmljivanje prostora i opreme u vlasništvu ili suvlasništvu školskih ustanova kojima je osnivač Međimurska županija (u daljnjem tekstu; školske ustanove), kao i raspisivanje poziva, sklapanje ugovora i drugi poslovi kojima se osigurava ekonomično i racionalno raspolaganje imovinom škole.

Članak 2.

Vlastiti prihodi, predmet ovog Pravilnika, su obavljanje samostalne djelatnosti i iznajmljivane školskog prostora.

U ovom se Pravilniku prihodima od samostalne djelatnosti smatraju prihodi od provođenja djelatnosti za potrebe osoba koje nisu redovni učenici škole, kao što su različiti programi cjeloživotnog učenja, seminari, programi usavršavanja, programi stjecanja zvanja dokvalifikacijom, prekvalifikacijom, doškolovanjem te prihodi ostvareni radom školskih radionica, autoškola, poljoprivrednih djelatnosti, školskih kuhinja i slično.

Prihodima od iznajmljivanja školskih prostora smatraju se prihodi od iznajmljivanja školskih sportskih dvorana i sportskih igrališta, prihodi od iznajmljivanja školskih radionica, učionica, uredskog prostora, prostora za posluživanje toplih i hladnih jela i napitaka te bezalkoholnih pića, prostora za postavljanje automata, kioska te prihodi od iznajmljivanja ostalih prostora, kao i prihodi od iznajmljivanja poljoprivrednog, građevinskog i drugog zemljišta u vlasništvu škole.

Članak 3.

Školske ustanove mogu obavljati djelatnosti iz članka 2. stavka 1. ovog Pravilnika pod uvjetom da time ne ometaju ostvarivanje nastavnog plana i programa i optimalno odvijanje nastavnog procesa.

Članak 4.

Školske ustanove koje obavljaju djelatnosti iz članka 2. ovog pravilnika dužne su donijeti financijski plan djelatnosti kojom ostvaruju vlastite prihode. Plan je sastavni dio godišnjeg plana i programa školske ustanove i dostavlja se, kao zaseban dokument, Upravnom odjelu za obrazovanje, kulturu i šport najkasnije do 31. prosinca za narednu kalendarsku godinu.

Uz plan iz prethodnoga stavka donosi se, i Upravnom odjelu dostavlja, i poslovni plan u kojem se točno navode sve aktivnosti kojima škola stječe vlastite prihode, za svaku se od njih navode troškovi i iznosi troškova nužni za njezino ostvarivanje te navode osobe koje će ih provoditi kao i iznosi naknada koji će im za obavljanje tih poslova eventualno biti isplaćene.

Troškovi nastali obavljanjem samostalne djelatnosti i iznajmljivanjem školskog prostora pokrivaju se prihodima ostvarenim tom djelatnošću, a dobit ostaje školskim ustanovama koje ju moraju upotrijebiti za unapređenje pedagoškog standarda, sukladno financijskom planu iz prethodnog stavka.

Odluku o raspoređivanju dobiti donosi školski odbor na prijedlog ravnatelja, uz prethodnu suglasnost Upravnog odjela.

Školske ustanove dužne su dostavljati Upravnom odjelu godišnja izvješća o obavljanju vlastite samostalne djelatnosti i o iznajmljivanju prostora zajedno s godišnjim financijskim izvješćem. U izvješćima moraju biti podaci o ukupno ostvarenim prihodima i rashodima te o planiranoj uporabi dobiti s potrebnim obrazloženjima.

 IZNAJMLJIVANJE ŠKOLSKOG PROSTORA

Članak 5.

Odluku o minimalnim iznosima naknada za korištenje školskog prostora i opreme donosi župan na prijedlog Upravnog odjela. Svoj prijedlog Upravni odjel utvrđuje na osnovi izračuna prosječnih troškova rada osoblja škole (čišćenje, nadzor…), troškova investicijskog i tekućeg održavanja prostora i opreme, troškova energenata i troškova amortizacije objekta i opreme.

Ukoliko se prostor ustupa na korištenje za specifične aktivnosti koje zahtijevaju povećano korištenje električne energije, vode ili nekih drugih komunalnih usluga, dodatnu opremu ili angažiranje zaposlenika škole, te se usluge posebno ugovaraju i specificiraju i nisu sadržane u minimalnoj naknadi.

Članak 6.

Daje li se prostor na korištenje na razdoblje duže od 30 radnih dana u kontinuitetu, odluku o tome, uz prethodnu suglasnost Upravnog odjela, donosi školski odbor, koji raspisuje natječaj, imenuje povjerenstvo za njegovo provođenje i utvrđuje druge relevantne elemente.

Natječaj iz stavka 1. objavljuje se na mrežnim stranicama škole.

Članak 7.

Kada se za korištenje prostora javi više zainteresiranih, prostor će se dati na korištenje onome tko, uz ispunjavanje uvjeta natječaja, ponudi višu naknadu.

Registrirani sportski klubovi, koji su u sustavu natjecanja, imaju prvenstvo pri odabiru termina.

Pri utvrđivanju rasporeda korištenja sportskih dvorana škole su obavezne najranije večernje termine najprije ponuditi sportskim klubovima za rad najmlađih sekcija (djeca osnovnoškolskog i srednjoškolskog uzrasta), a u ostalim prostorima djelatnosti predškolskog odgoja te djelatnostima koje okupljaju djecu i mladež.

Raspored korištenja dvorane upisuje se u kalendar i objavljuje na službenim mrežnim stranicama škole.

Članak 7. a

 Ukoliko, nakon zaključenja natječaja iz prethodnog članka, preostane slobodnih termina za korištenje dvorane, škola će na svojim službenim mrežnim stranicama objaviti dopunski natječaj koji ostaje otvoren do njihova popunjenja.

Članak 8.

S korisnicima iz članka 6. i 7. škola sklapa ugovor kojim se definiraju uvjeti, način i vrijeme korištenja prostora, cijena, uvjeti i način plaćanja te posebice ponašanje korisnika, kao i sanitarne, higijenske i zdravstvene mjere i upute koje se pri korištenju dvorane primjenjuju odnosno ustanove i nadležna tijela koja ih određuju.

 Članak 9.

 Stupanjem na snagu ovog Pravilnika prestaje važiti Pravilnik o uvjetima stjecanja, o raspolaganju i raspodjeli vlastitih prihoda školskih ustanova kojima je osnivač Međimurska županija, Klasa: 602-01/02-03/6, Urbroj: 2109/1-03-02-02 od 11.4.2002.

Članak 10.

 Ovaj Pravilnik stupa na snagu 01.01.2019. godine a objavit će se u Službenom glasniku Međimurske županije.

 ŽUPAN

KLASA: 400-02/18-02/5

URBROJ: 2109/1-01-20-3 Matija Posavec, mag.ing.

Čakovec, 1. listopada 2020.